NEUVOSTON PÄÄTELMÄT,

annettu 9 päivänä maaliskuuta 1998,

yritysverotukseen sovellettavia käytännesääntöjä käsittelevän työryhmän perustamisesta (98/C 99/01)

EUROOPAN UNIONIN NEUVOSTO, joka

1. PALAUTTAA MIELIIN, että neuvosto ja neuvostossa kokoontuneet jäsenvaltioiden hallitusten edustajat antoivat 1 päivänä joulukuuta 1997 yritysverotukseen sovellettavista käytännesäännöistä päätöslauselman (1), jonka H kohdan mukaan neuvosto perustaa työryhmän kyseisten käytännesääntöjen soveltamisalaan mahdollisesti kuuluvien verotustoimenpiteiden arvioimiseksi ja niitä koskevien tietojen toimittamisen valvomiseksi,

2. VAHVISTAA, että neuvostossa perustetaan yritysverotukseen sovellettavia käytännesääntöjä käsittelevä työryhmä (jäljempänä "työryhmä") arvioimaan käytännesääntöjen soveltamisalaan mahdollisesti kuuluvia verotuksellisia toimenpiteitä ja valvomaan kyseisiä toimenpiteitä koskevien tietojen toimittamista sanotun kuitenkaan rajoittamatta jäsenvaltioiden ja yhteisön toimivaltaa aloilla, joilla työryhmä työskentelee, sekä perustamissopimuksen 151 artiklan soveltamista neuvoston työn valmistelun osalta,

3. PANEE MERKILLE, että työryhmän työ on poliittisesti tärkeää ja on yhtä mieltä siitä, että kyseisen seikan olisi ilmettävä siten, että kukin jäsenvaltio ja komissio nimeävät korkean tason edustajan ja tälle varamiehen. Jäsenvaltiot ja komissio voivat lisäksi nimetä enintään kaksi varamiestä, jotka voivat hoitaa joko korkean tason edustajan tai tämän varamiehen tehtäviä jommankumman ollessa estynyt osallistumaan työryhmän kokoukseen,

4. ON YHTÄ MIELTÄ SIITÄ, että jäsenvaltioiden edustajien keskuudesta nimetyn työryhmän puheenjohtajan toimikausi on kaksi vuotta nimeämispäivästä; jos puheenjohtaja jättää tehtävänsä ennen kyseisen kauden päättymistä, ensimmäinen varapuheenjohtaja siirtyy puheenjohtajaksi, kunnes uusi puheenjohtaja on nimetty,

5. SUHTAUTUU luottavaisesti siihen, että puheenjohtaja nimetään yksimielisesti, mutta on yhtä mieltä siitä, että työryhmän korkean tason edustajat voivat tarvittaessa valita puheenjohtajan enemmistöpäätöksellä,

6. ON YHTÄ MIELTÄ SIITÄ, että sillä jäsenvaltiolla, jonka edustaja on nimetty puheenjohtajaksi, on kaksi edustajaa työryhmässä puheenjohtajan toimikauden ajan,

7. ON YHTÄ MIELTÄ SIITÄ, että neuvoston puheenjohtajavaltion valtuuskunta nimeää puheenjohtajakautensa ajaksi jäsenvaltioiden edustajien keskuudesta ensimmäisen varapuheenjohtajan ja että toisen varapuheenjohtajan nimeää seuraavan neuvoston puheenjohtajavaltion valtuuskunta puheenjohtajakautensa alkua edeltävien kuuden kuukauden ajaksi,

8. ON YHTÄ MIELTÄ SIITÄ, että jos jäsenvaltio, josta puheenjohtaja on valittu, on neuvoston puheenjohtajavaltio tai on seuraava puheenjohtajavaltio, kyseinen jäsenvaltio ei nimeä varapuheenjohtajaa puheenjohtajan toimikauden aikana, ja näin ollen työryhmällä on kyseiseksi ajaksi vain yksi varapuheenjohtaja,

9. ON YHTÄ MIELTÄ SIITÄ, että edellä olevia 4-8 kohtaa tarkistetaan kahden vuoden kuluttua työryhmän ensimmäisen puheenjohtajan nimeämisestä,

10. ON YHTÄ MIELTÄ SIITÄ, että puheenjohtaja ja varapuheenjohtajat yhdessä komission edustajan kanssa neuvoston sihteeristön avustamana muodostavat valmistelevan työryhmän avustamaan työryhmää; panee merkille komissiolla olevan tärkeä tehtävä tukea työryhmän työskentelyä siten kuin käytännesäännöissä, erityisesti niiden I kohdassa määrätään ja osallistua työryhmän työskentelyn seurantaan; panee merkille, että koska työryhmä toimii neuvostossa, neuvoston pääsihteeristö huolehtii sihteeristötehtävistä; ja suhtautuu luottavaisesti siihen, että neuvoston pääsihteeristö ja komissio tekevät tiivistä yhteistyötä kehittääkseen menettelytavan suorituskykyisen ja tehokkaan työsuhteen takaamiseksi,

11. ON YHTÄ MIELTÄ SIITÄ, että työryhmä kokoontuu vähintään kaksi kertaa vuodessa korkealla tasolla työryhmän työskentelyn poliittisen ohjauksen helpottamiseksi ja että puheenjohtaja kutsuu työryhmän kokoukset koolle omasta aloitteestaan tai pyynnöstä, jonka esittää vähintään yksi kolmasosa työryhmän jäsenistä,

12. ON YHTÄ MIELTÄ SIITÄ, että Coreperin hyväksynnän jälkeen ja neuvoston työjärjestystä noudattaen työryhmän työn tukemiseksi voidaan perustaa yksi tai useampi alatyöryhmä tarkastelemaan erityisiä kysymyksiä,

13. ON YHTÄ MIELTÄ SIITÄ, että työryhmässä käsiteltävät asiat ovat luottamuksellisia,

14. ON YHTÄ MIELTÄ SIITÄ, että työryhmän neuvostolle toimittamissa kertomuksissa kuvataan joko sen jäsenten yksimielistä näkemystä tai keskustelun aikana esitettyjä eri näkemyksiä,

15. ON YHTÄ MIELTÄ SIITÄ, että Coreperin hyväksynnän jälkeen ja neuvoston työjärjestystä noudattaen työryhmän työjärjestykseen voidaan tehdä lisäyksiä.

(1) EYVL C 2, 6.1.1998, s. 2.